Man vas oor aanlynafspraak-slenterArgieffoto ŉ 48-jarige man, wat daarvan beskuldig word dat hy sy slagoffers deur ŉ aanlynafspraak-slenter bedrieg het, sal in die Kaapstadse landdroshof verskyn op aanklag van bedrog en geldwassery. Kapt. Philani Nkwalase, woordvoerder van die direktoraat vir prioriteitsmisdaadondersoeke (die Valke), het gesê die man het na bewering persone uit miljoene rand bedrieg. “Hy is verlede week Vrydag in hegtenis geneem tydens ŉ gesamentlike operasie tussen die Valke se eenheid wat ernstige handelsmisdade ondersoek en die Amerikaanse FBI.” Die verdagte het na bewering hoofsaaklik Amerikaanse slagoffers op ŉ afspraakwebwerf om die bos gelei. “Ná hy ŉ vertrouensverhouding gebou het, het hy die slagoffers oorreed om geld aan hom oor te betaal vir probleme wat hy met sy onderneming ondervind, onder voorwendsel dat hy die geld sal terugbetaal.” Die Valke en die FBI het die verdagte met meer as R4,1 miljoen verbind wat na ŉ Suid-Afrikaanse maatskappy, wat aan die man behoort, oorbetaal is.